Konferenza tal-aħbarijiet Konferenza tal-aħbarijiet mill-Partit Nazzjonalista, indirizzata mid-deputat Jason Azzopardi u l-kandidat Errol Cutajar. Il-Partit Nazzjonalista saqsa jekk id-Dipartiment tal-Investigazzjonijiet Finanzjarji (FCID) se jkunx qed jinvestiga lill-Prim Ministru Robert Abela talli daħal f'negozju ma' persuna li qed tinsab akkużata b'diversi reati. F'konferenza tal-aħbarijiet li kienet indirizzata mid-Deputat Nazzjonalista Jason Azzopardi u l-kandidat Nazzjonalista Errol Cutajar, huma rreferew għar-rapport tat- Times of Malta li tkellem fuq kif Abela kien f'negozju ma' Christian Borg li tressaq il-Qorti fl-aħħar jiem akkużat bi ħtif ta' persuna. F'rapport separat tal- Malta Today , kien żvelat li, fl-2018, l-eks Kummissarju tat-Taxxa Marvin Gaerty mar fuq btala f'Las Vegas ma' Borg u ma' Tyson Grech li tressaq il-Qorti biex jaffaċja l-istess akkuża bħal Borg. Borg kien ftaħar fuq il-midja soċjali li Abela "kien il-ħabib u ll-konsulent legali tiegħu" u fuq il-paġna personali tiegħu fuq Facebook, hu stampa wiċċ il-Prim Ministru fuq il-karozza tiegħu quddiem Kastilja. Aqra aktar: "Abela kien f'negozju ma' persuna akkużata bi ħtif" – rapporti Azzopardi argumenta li l-klijenti Maltin qed ikollhom jgħaddu minn litanija ta' mistoqsijiet mill-bankijiet rispettivi tagħhom minħabba li Malta tpoġġiet fuq il-lista l-ġriża. Għaldaqstant, hu qal li huwa l-obbligu legali ta' Abela li jirrispondi għas-26 mistoqsija li nieda l-PN fuq din il-kontroversja. Hu ssuġġerixxa wkoll li wieħed mill-partijiet involut fil-konvenju qed jiġi nvestigat fuq ħasil ta' flus u li huwa wieħed mis-sieħba ta' Robert u Adrian Agius li qed jiġu akkużata b'involviment fl-assassinji tal-avukat Carmel Chircop u l-ġurnalista Daphne Caruana Galizia. Id-Deputat Nazzjonalista argumenta li Abela għandu jassigura li dan il-ftehim ma' Borg ma sarx bl-intenzjoni biex jinħaslu l-flus u jgħid jekk għamilx profitt min fuqu u jekk le, għalfejn daħal fil-ftehim jekk ma għamel l-ebda profitt. Hu saqsa wkoll jekk Abela kisibx permess mill-Kamra tal-Avukati qabel ma daħal f'dan in-negozju. Newsbook.com.mt huwa infurmat li avukat ġie mmultat talli għamilha ta' sensar f'dan il-ftehim. Meta ġie mistoqsi fuq jekk id-Deputat Nazzjonalista Mario de Marco kellux relazzjoni ma' Borg ukoll imma Azzopardi għamilha ċara li de Marco qatt ma daħal f'negozju ma' Borg. Hu spjega li d-ditta legali ta' de Marco, Guido de Marco Advocates, kien waħda mill-ħafna ditti legali li kienu qed jassistu lil Borg u l-kumpaniji tiegħu fil-proċeduri ċivili u ma kinux qed joffrulu pariri legali. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook